***«Τη γλώσσα μου έδωσαν ελληνική*, *το σπίτι φτωχικό στις αμμουδιές του Ομήρου….»Οδυσσέας Ελύτης***

Η [9η Φεβρουαρίου](https://www.sansimera.gr/almanac/0902), ημέρα μνήμης του εθνικού μας ποιητή [Διονυσίου Σολωμού](https://www.sansimera.gr/biographies/112), έχει καθιερωθεί ως Παγκόσμια Ημέρα Ελληνικής Γλώσσας. Με την θέσπιση αυτής της παγκόσμιας ημέρας επιδιώκεται η ανάδειξη του θεμελιώδους ρόλου που διαδραμάτισε η ελληνική γλώσσα ανά τους αιώνες, συμβάλλοντας ουσιαστικά στην εδραίωση τόσο του ευρωπαϊκού όσο και του παγκόσμιου πολιτισμού.

Η αξία της ελληνικής γλώσσας  είναι ανεκτίμητη. Πρόκειται για μια γλώσσα που μιλιέται αδιάλειπτα εδώ και 4000 χρόνια, από την πρωτοελληνική μορφή της το 2000 π.Χ. Είναι η γλώσσα στην οποία μας άφησαν το έργο τους σπουδαίοι φιλόσοφοι, ποιητές και συγγραφείς όπως ο Όμηρος, ο Πλάτωνας, ο Θουκυδίδης, ο Αισχύλος, ο Αριστοφάνης, οι Ευαγγελιστές, οι Πατέρες της Εκκλησίας και τόσοι άλλοι. Η ελληνική γλώσσα διαμόρφωσε την ιστορία του ανθρώπινου πολιτισμού και έχει εμπλουτίσει τις περισσότερες γλώσσες του πλανήτη.

Στο πέρασμα των αιώνων υπήρξε καθοριστική η συμβολή της ως μέσου αποθησαύρισης και διάδοσης του ελληνικού πολιτισμού και επιβιώνει ως τις μέρες μας, στη νεότερη εκδοχή της, ως μια από τις μακροβιότερες ζωντανές γλώσσες παγκοσμίως.

Σκοπός του εορτασμού είναι η ευαισθητοποίηση όλων μας για την προώθηση της ελληνικής γλώσσας. Η προβολή και ενίσχυση της Ελληνικής Γλώσσας, τόσο στα σχολεία όσο και στην ευρύτερη κοινότητα, αποτελεί σήμερα περισσότερο από ποτέ στόχο ύψιστης προτεραιότητας. Ας μη ξεχνάμε τα λόγια του εθνικού μας ποιητή: «Μήγαρις ἔχω ἄλλο στὸ νοῦ μου, πάρεξ ἐλευθερία καὶ γλῶσσα». Επομένως, ο αγώνας για τη διατήρηση της γλωσσικής μας ταυτότητας είναι ταυτόχρονα αγώνας για τη διατήρηση της υπόστασης και της ελευθερίας μας.